陳卿內邵氏挽詞
作者：王柏
朝代：宋

paragraphs: 羣山峨峨兮屏下環，鍾爲人英兮司賢關。
風雅解頤兮簪佩珊珊，有女穎悟兮拱聽帷間。
識性情之正兮婦德閑，雞鳴警戒兮夜漫漫。
冰清玉潤兮卿月相傳，夫君騎鯨兮今幾年。
綱紀繩繩兮閨門肅然，樂山堂兮花木正妍。
蕙槁蘭萎兮棄釵鈿，淒淒東塢兮藏風烟。
畫翣流雲兮去翩翩，飛絮寂寞兮隨珠軿。
忍看雙璧兮沈黄泉，龜趺螭首兮何時鎸。
山靈呵護兮祚綿綿。